**objava za medije/za objavu odmah**

**Uz miris sarme završena ovogodišnja sezona manifestacija na Varaždinskom placu**

U ponedjeljak, 30. prosinca, na varaždinskom placu održana je humanitarna manifestacija podjele sarme, zelja, ali i kuhanog vina. Svi posjetitelji tržnice mogli su degustirati ili ponijeti kući ukusne sarme po preporučenoj donaciji na štandu humanitarne udruge Bedem ljubavi Varaždin. Za izradu sarmi i ovaj se put pobrinula **Marija Cafuk** koja je donirala domaće varaždinsko zelje i meso.

Manifestaciji je prisustvovao i gradonačelnik Varaždina, dr. sc. **Neven Bosilj**, koji je istaknuo: „*Ovo je već 25. manifestacija koju su naši vrijedni djelatnici Gradske tržnice organizirali ove godine, a s ponosom mogu najaviti da će ih iduće godine biti još i više – više od trideset. Varaždinci već tradicionalno i s veseljem dolaze na plac u ovo blagdansko vrijeme, a posebno me raduje što se ovom prilikom, u suradnji s OPG-om Cafuk, prikupljaju i humanitarne donacije za udrugu Bedem ljubavi. Pozivam sve naše Varaždinke i Varaždince  da se odazovu ovoj hvalevrijednoj akciji , a siguran sam da će sarma nestati u trenu*.“

Direktorica Gradske tržnice, **Željka Vincek Strugar**, izrazila je zadovoljstvo odazivom sugrađana na posljednju ovogodišnju manifestaciju u organizaciji varaždinskog placa te istaknula: „*Završetak godine odlučili smo ispratiti u društvu naših kumica, kumeka, zakupnika i posjetitelja. A kakav bi to ispraćaj godine bio bez sarme! Za ovu poslasticu ponovno je zaslužna Marija Cafuk, koja je nesebično donirala sve potrebne namirnice, a pomogla joj je i Marija Herceg iz Županijskog saveza poljoprivrednih udruga. Podijeljeno je više od 200 porcija sarme, a sav prihod od donacija namijenjen je udruzi* ***Bedem ljubavi****, koja svojim radom čini naš grad boljim mjestom*.“ Osvrnula se i na godinu na izmaku: „*Godina iza nas bila je izrazito izazovna, ali i uspješna za sve djelatnike Gradske tržnice. Uspjeli smo realizirati sve planirane projekte i programe, a u novu godinu ulazimo vrlo motivirano. I dalje ćemo biti posvećeni podršci i promociji OPG-ova, jačanju svijesti o zdravoj prehrani, produbljivanju suradnje s udrugama te inkluziji. Uz to, nastavit ćemo biti važan dio turističkih programa grada*.“ Na kraju je svima poželjela sretnu i uspješnu Novu godinu, uz poruku da i dalje zajedno gradimo atmosferu zajedništva i domaće tradicije na varaždinskom placu.

Podjelom sarmi Gradska tržnica službeno završava ovogodišnju sezonu događanja na placu. Nove manifestacije već su u pripremi te posjetitelje placa i sljedeće godine očekuje bogat i raznolik program.

**Za više informacija:**

Ivona Špoljarić Pocedulić

T: 042 320 956

E: info@varazdinskiplac.hr